tttarun/llama2_hindi huggingface dataset:
भारत में सतत् विकास को बढ़ावा देने में अंतरिक्ष प्रौद्योगिकी के महत्त्व पर चर्चा कीजिये। (150 शब्द)
उत्तर :
हल करने का दृष्टिकोण:
अंतरिक्ष प्रौद्योगिकी का संक्षिप्त परिचय देते हुए अपने उत्तर की शुरुआत कीजिये।
सतत् विकास को बढ़ावा देने में इसके महत्त्व पर चर्चा कीजिये।
तदनुसार निष्कर्ष दीजिये।
परिचय:
अंतरिक्ष प्रौद्योगिकी या अंतरिक्ष तकनीक, अंतरिक्ष यात्रा और अन्वेषण के क्रम में उपकरणों तथा प्रणालियों के डिज़ाइन, विकास, निर्माण और संचालन के लिये इंजीनियरिंग सिद्धांतों के अनुप्रयोग को संदर्भित करती है। अंतरिक्ष प्रौद्योगिकी ने भारत में सतत् विकास को बढ़ावा देने में महत्त्वपूर्ण भूमिका निभाई है।
मुख्य भाग:
अंतरिक्ष प्रौद्योगिकी का महत्त्व
पर्यावरणीय निगरानी:
अंतरिक्ष प्रौद्योगिकी से भूमि उपयोग प्रतिरूप, वनों की कटाई, समुद्र विज्ञान और मौसम जैसे विभिन्न पर्यावरणीय कारकों की सटीक और निरंतर निगरानी सक्षम हुई है, जिससे नीति निर्माताओं को प्राकृतिक संसाधन प्रबंधन पर तार्किक निर्णय लेने में सहायता मिलती है।
आपदा प्रबंधन:
भारत में बाढ़, भूकंप और चक्रवात के रूप में प्राकृतिक आपदाओं के आने का इतिहास रहा है।
अंतरिक्ष प्रौद्योगिकी द्वारा रिमोट सेंसिंग और संचार तकनीकों के माध्यम से आपदा प्रबंधन हेतु त्वरित प्रतिक्रिया करना आसान हुआ है।
कृषि:
अंतरिक्ष प्रौद्योगिकी, सुदूर संवेदन के माध्यम से मृदा की नमी और कृषि उत्पादकता की निगरानी के माध्यम से कृषि उत्पादकता में सुधार करने में सहायक रही है।
यह डेटा किसानों को जल और उर्वरक उपयोग के बारे में तार्किक निर्णय लेने में मदद करता है, जिसके परिणामस्वरूप पैदावार में वृद्धि होती है और इसका पर्यावरणीय प्रभाव कम होता है।
संचार:
अंतरिक्ष प्रौद्योगिकी ने भारत में संचार और कनेक्टिविटी में सुधार किया है, उपग्रह आधारित संचार से दूरस्थ और ग्रामीण क्षेत्रों में विश्वसनीय और लागत प्रभावी कनेक्टिविटी मिलती है।
इससे सूचना, शिक्षा और स्वास्थ्य सेवाओं तक बेहतर पहुँच संभव हुई है।
राष्ट्रीय सुरक्षा:
अंतरिक्ष प्रौद्योगिकी ने रणनीतिक संचार, निगरानी और खुफिया जानकारी एकत्र करने के साथ भारत की राष्ट्रीय सुरक्षा में महत्त्वपूर्ण योगदान दिया है।
इससे देश की सीमाओं की रक्षा करने और अपने नागरिकों की रक्षा करने में मदद मिली है।
निष्कर्ष:
अंतरिक्ष प्रौद्योगिकी ने पर्यावरण निगरानी से लेकर आपदा प्रबंधन तथा कृषि से लेकर राष्ट्रीय सुरक्षा तक विभिन्न क्षेत्रों में योगदान देकर भारत में सतत् विकास को बढ़ावा देने में महत्त्वपूर्ण भूमिका निभाई है। आने वाले वर्षों में इस क्षेत्र में निरंतर निवेश और विकास भारत के लिये प्राथमिकता बना रहेगा।
“स्टारलिंक इंटरनेट कनेक्टिविटी को बदल देगा”। रिमोट कनेक्टिविटी लाने में परियोजना की उपयोगिता पर चर्चा कीजिये। (250 शब्द)
उत्तर :
दृष्टिकोण:
स्टारलिंक परियोजना का वर्णन करते हुए अपने उत्तर की शुरुआत कीजिये।
रिमोट क्षेत्रों में कनेक्टिविटी में मदद करने के लिए स्टारलिंक की उपयोगिता पर चर्चा कीजिये।
उचित निष्कर्ष दीजिये।
परिचय:
यह स्पेसएक्स की परियोजना है जिसमें परिक्रमा करने वाले अंतरिक्ष उपग्रह के समूह द्वारा ब्रॉडबैंड नेटवर्क बनाने का लक्ष्य है जो अंततः हजारों की संख्या में हो सकते हैं।
स्टारलिंक उपग्रह द्वारा कक्षा में गतिशीलता व ऊँचाई बनाए रखने और मिशन के अंत में अंतरिक्षयान को वापस वायुमंडल में लाने हेतु आवेग उत्पन्न करने के लिये बिजली और क्रिप्टन गैस का उपयोग किया जाता है।
लगभग 36,000 किमी दूर स्थित स्थिर कक्षा उपग्रहों की तुलना में, स्टारलिंक को पृथ्वी से लगभग 500 किमी-2000 किमी की ऊँचाई पर निम्न पृथ्वी कक्षा (LEO) में भेजा जाएगा ।
मुख्य भाग:
स्टारलिंक परियोजना की उपयोगिता:
विलंबता (Latency) कम होना: विलंबता या डेटा भेजने और प्राप्त करने के लिये आवश्यक समय का निर्धारण इनकी निकटता पर निर्भर होता है।
चूँकि LEO उपग्रह पृथ्वी की कक्षा के समीप परिक्रमा करते हैं इसीलिये यह पारंपरिक स्थिर-उपग्रह प्रणालियों की तुलना में मज़बूत सिग्नल और तीव्र गति प्रदान करने में सक्षम हैं।
इसके अतिरिक्त इनमें मौजूदा ग्राउंड-आधारित नेटवर्क से अधिक प्रतिद्वंद्वी होने की क्षमता होती है क्योंकि ये सिग्नल फाइबर-ऑप्टिक केबल की तुलना में अंतरिक्ष के माध्यम से तीव्र गति प्रदान करते हैं।
कवरेज़: एक भूस्थैतिक उपग्रह के सिग्नल पृथ्वी के लगभग एक तिहाई हिस्से को कवर कर सकते हैं - और तीन से चार उपग्रह पूरी पृथ्वी को कवर करने के लिए पर्याप्त होंगे।
सुलभ कनेक्टिविटी: चूंकि यह उपग्रह स्थिर दिखाई देते हैं इसलिए इनसे लिंक करना आसान होता है।
उपग्रह आधारित ब्रॉडबैंड से संबंधित समस्या:
अंतरिक्ष मलबे में वृद्धि: अंतरिक्ष मलबे में वृद्धि और टक्कर के बढ़ते जोखिम के कारण, इंटरनेट उपग्रहों के ये समूह अन्य अंतरिक्ष वस्तुओं का निरीक्षण करना और उनके संकेतों को अलग करना असंभव बना देंगे।
खराब मौसम की समस्या: उपग्रह इंटरनेट सिग्नल, मौसम की स्थिति से प्रभावित होते हैं। तूफ़ान, बारिश, और तेज़ हवाओं के कारण सिग्नल कमज़ोर हो सकते हैं और इससे इंटरनेट सेवा बाधित हो सकती है।
निष्कर्ष:
स्टारलिंक परियोजना विश्व के दूरदराज क्षेत्रों में उपग्रह आधारित इंटरनेट उपलब्ध कराने में क्रांतिकारी साबित होगी जिससे डिजिटल असमानता में कमी आएगी।
प्रश्न: भारतीय जैविक डेटा बैंक अमेरिकी और यूरोपीय डेटा बैंकों पर भारतीय शोधकर्त्ताओं की निर्भरता को कम करेगा। इस कथन के आलोक में, स्वदेशी डेटा बैंक केंद्र की प्रमुख विशेषताओं की चर्चा कीजिये। (250 शब्द)
उत्तर :
हल करने का दृष्टिकोण:
भारतीय जैविक डेटा बैंक के बारे में संक्षेप में वर्णन कीजिये।
अमेरिकी या यूरोपीय बैंकों पर भारत की निर्भरता को कम करने में इसके महत्त्व के बारे में संक्षेप में चर्चा कीजिये।
भारतीय जैविक बैंक की प्रमुख विशेषताओं पर चर्चा कीजिये।
उपर्युक्त निष्कर्ष लिखिये।
परिचय:
हाल ही में सरकार ने क्षेत्रीय जैव प्रौद्योगिकी केंद्र (RCB), फरीदाबाद में 'भारतीय जैविक डेटा बैंक' की स्थापना की है।
IBDC भारत में लाइफ साइंस डेटा के लिये पहला राष्ट्रीय भंडार है, जहाँ डेटा न केवल पूरे भारत से एकत्रित किया जाएगा बल्कि पूरे भारत के शोधकर्त्ताओं को इस तक पहुँच की सुविधा होगी।
प्रारूप:
विदेशी बैंकों पर भारत की निर्भरता को कम करने में महत्त्व:
भारतीय जैविक डेटा केंद्र अमेरिकी और यूरोपीय डेटा बैंकों पर भारतीय शोधकर्त्ताओं की निर्भरता को कम करेगा और हमारे नागरिकों के महत्त्वपूर्ण डेटा को सुरक्षित रखने में मदद करेगा अन्यथा डेटा को भारतीय नागरिकों के महत्त्वपूर्ण डेटा तक पहुँचने और उसका दोहन करने हेतु विदेशी बैंकों पर छोड़ दिया जाएगा।
यह न केवल शोधकर्त्ताओं को अपने डेटा को देश के भीतर सुरक्षित रूप से संग्रहीत करने के लिये एक मंच प्रदान करेगा, बल्कि विश्लेषण के लिये स्वदेशी अनुक्रमों के एक बड़े डेटाबेस तक पहुँच भी प्रदान करेगा।
भारतीय जैविक डेटा बैंक (IBDC) की मुख्य विशेषताएँ:
डिजीटल डेटा को 'ब्रह्म' नामक चार-पेटाबाइट क्षमता वाले सुपरकंप्यूटर पर संग्रहीत किया जाएगा।
IBDC के भिन्न-भिन्न सेक्शन अलग-अलग तरह के डेटा सेट को प्रबंधित करते हैं।
IBDC के पास NIC में एक बैकअप डेटा 'आपदा रिकवरी' साइट है।
इसके अलावा, IBDC लाइफ साइंस के विभिन्न क्षेत्रों में ज्ञान की खोज को सुविधाजनक बनाने के लिये अत्यधिक क्यूरेटेड डेटा सेट भी विकसित करेगा।
यह जैविक डेटा विश्लेषण के लिये बुनियादी ढांँचा और विशेषज्ञता भी प्रदान करेगा।
यह शोधकर्त्ताओं को ज़ूनोटिक रोगों का अध्ययन करने में भी मदद करेगा।
यद्यपि डेटाबेस वर्तमान में केवल ऐसे जीनोमिक अनुक्रमों को स्वीकार करता है, जिनके बाद में प्रोटीन अनुक्रमों और इमेजिंग डेटा जैसे अल्ट्रासाउंड तथा चुंबकीय अनुनाद/रेसोनेन्स इमेज़िंग (MRI) की प्रतियों के भंडारण के लिये विस्तारित होने की संभावना है।
भारत में सार्वजनिक रूप से वित्त पोषित अनुसंधान से उत्पन्न IBDC में सभी लाइफ साइंस डेटा को संग्रहीत करना अनिवार्य है।
निष्कर्ष:
भारतीय जैविक डेटा बैंक की स्थापना देश में जैविक डेटा को लगातार संग्रहीत करने के लिए IT मंच प्रदान करेगी और भारत को अपने नागरिकों के साथ-साथ मानवता की भलाई हेतु जैव प्रौद्योगिकी में बदलने में मदद करेगी।
प्रश्न. जेम्स वेब टेलीस्कोप की अनूठी विशेषताएँ क्या हैं जो इसे अपने पूर्ववर्ती स्पेस टेलीस्कोप से बेहतर बनाती हैं? इस मिशन के प्रमुख लक्ष्य क्या हैं? मानव जाति के लिये इसके संभावित लाभ क्या हैं? (250 शब्द)
प्रश्न का उत्तर जल्द ही प्रकाशित होगा।
प्रश्न. भारत के डेटा स्टोरेज सेंटर उद्योग ने पिछले कुछ वर्षों में कम से कम एक दशक की छलांग लगाई है। चर्चा कीजिये। (150 शब्द)
प्रश्न का उत्तर जल्द ही प्रकाशित होगा।
प्रश्न. आनुवंशिक रूप से संशोधित फसलें उत्पादकता बढ़ाने, भूख और कुपोषण से लड़ने में महत्त्वपूर्ण भूमिका निभाती हैं। आलोचनात्मक विश्लेषण कीजिये? (250 शब्द)
उत्तर :
हल करने का दृष्टिकोण:
संक्षेप में जीएम फसलों की व्याख्या करते हुए परिचय दीजिये।
उत्पादकता बढ़ाने और कुपोषण को कम करने में इसकी लाभकारी भूमिका की चर्चा कीजिये।
जीएम फसलों से संबंधित विभिन्न चुनौतियों पर चर्चा कीजिये।
उपयुक्त निष्कर्ष लिखिये।
परिचय
GM फसलों के जीन कृत्रिम रूप से संशोधित किये जाते हैं, आमतौर इसमें किसी अन्य फसल से आनुवंशिक गुणों जैसे- उपज में वृद्धि, खरपतवार के प्रति सहिष्णुता, रोग या सूखे से प्रतिरोध, या बेहतर पोषण मूल्य का समामेलन किया जा सके।
कृषि उत्पादन बढ़ाने और भूख, कुपोषण दूर करने में जीएम फसलों के लाभ:
बढ़ती उपज: आनुवंशिक रूप से संशोधित बीज पौधे की उपज में वृद्धि देखी गई है। इसका मतलब है कि उतनी भूमि के साथ ही किसान अब काफी अधिक फसल पैदा कर सकता है।
विशिष्ट जलवायु में लाभकारी: विशिष्ट परिस्थितियों या जलवायु के लिये आनुवंशिक रूप से संशोधित बीजों का उत्पादन भी किया जा सकता है। उदाहरण के लिये, सूखा प्रतिरोधी बीजों का उपयोग कम पानी वाले स्थानों पर किया जा सकता है ताकि फसल विकास सुनिश्चित किया जा सके।
फसलों के पोषक मूल्य में वृद्धि: जीएम फसलें सूखा सहिष्णु हैं और अधिक कुशल किस्मों को विकसित कर सकती हैं। इसके अलावा, यह बेहतर शेल्फ लाइफ, स्वाद और बनावट वाले खाद्य पदार्थों के उत्पादन में मदद कर सकती हैं।
इसके अलावा, फसलों को और अधिक पौष्टिक बनाने के लिये संशोधित किया जा सकता है, जो उस आबादी को महत्वपूर्ण विटामिन प्रदान करती हैं जो स्वस्थ जीवन के लिये आवश्यक विशिष्ट पोषक तत्व प्राप्त करने हेतु संघर्ष करती है।
कीटनाशकों में कमी: कीट अन्य स्रोतों की तुलना में कृषि अर्थव्यवस्था के लिये बड़ा खतरा हैं। फसलों के लिये बड़े खतरों को खत्म करने के लिये, वैज्ञानिकों ने जैव प्रौद्योगिकी का उपयोग करके कीटों को खत्म करने में मदद करने के नवीन तरीके अपनाए हैं।
GM फसलों से हानि:
बीज लागत में जटिलता: संशोधित बीज बनाने और बेचने के लिये केवल कुछ कंपनियांँ ही प्रभारी हैं। एकाधिकार की स्थिति में बीज खरीदने वालों के पास केवल कुछ ही विकल्प उपलब्ध हैं।
बीजों का प्रयोग दोबारा नहीं किया जा सकता: आनुवंशिक रूप से संशोधित बीज डिज़ाइन द्वारा व्यवहार्य बीज नहीं बनाते हैं। इसका मतलब यह है कि हर बार जब आप एक नई फसल बोना चाहते हैं, तो आपको नए बीजों का प्रयोग करना होगा।
पर्यावरणीय चिंता: वे प्रजातियों की विविधता को कम कर सकते हैं। उदाहरण के लिये, कीट-प्रतिरोधी पौधे उन कीड़ों को नुकसान पहुंँचा सकते हैं जो उनका इच्छित लक्ष्य नहीं हैं और उस विशेष कीट प्रजाति को नष्ट कर सकते हैं।
नैतिक चिंता: GM फसल प्रजातियों के बीच मिश्रण करके प्राकृतिक जीवों के आंतरिक मूल्यों का उल्लंघन है।
पौधों में जानवरों के जीन के मिश्रण की भी चिंताएंँ हैं।
निष्कर्ष
सुरक्षा प्रोटोकॉल का कड़ाई से पालन सुनिश्चित करने के लिये कठोर निगरानी की आवश्यकता है, और अवैध GM फसलों के प्रसार को रोकने के लिये प्रवर्तन को गंभीरता से लिया जाना चाहिये। इसके अलावा पर्यावरणीय प्रभाव मूल्यांकन स्वतंत्र पर्यावरणविदों द्वारा किया जाना चाहिये, क्योंकि किसान पारिस्थितिकी और स्वास्थ्य पर GM फसलों के दीर्घकालिक प्रभाव का आकलन नहीं कर सकते हैं।
प्रश्न. ई-रुपया क्या है? यह भारत में मौजूदा बैंकिंग प्रणाली को कैसे प्रभावित करेगा? (150 शब्द)
उत्तर :
हल करने का दृष्टिकोण:
ई-रुपये को संक्षेप में समझाइये।
चर्चा कीजिये कि यह मौजूदा बैंकिंग प्रणाली को कैसे प्रभावित करेगा।
ई-रुपये से संबंधित विभिन्न चुनौतियों की चर्चा कीजिये।
उपयुक्त निष्कर्ष लिखिये।
परिचय
यह इलेक्ट्रॉनिक वाउचर आधारित डिजिटल भुगतान प्रणाली है। RBI, CBDC को केंद्रीय बैंक द्वारा जारी किये गए मुद्रा के डिजिटल संस्करण के रूप में परिभाषित करता है। देश की मौद्रिक नीति के अनुसार यह केंद्रीय बैंक (इस मामले में, आरबीआई) द्वारा जारी एक संप्रभु या पूरी तरह से स्वतंत्र मुद्रा है।
डिजिटल रुपया उपयोगकर्ताओं को ऑनलाइन टोकन के रूप में जमा खातों से क्रय शक्ति को स्मार्टफोन वॉलेट में स्थानांतरित करने की अनुमति देगा, जो कि नकदी की तरह भारतीय रिज़र्व बैंक की देयता होगी।
एक डिजिटल रुपया बैंकनोट, माइनस एटीएम की तरह होगा।
प्रारूप
ई-रुपया पारंपरिक बैंकिंग प्रणाली को बदल सकता है:
ई-रुपया मौजूदा बैंकिंग और उपभोक्ता व्यवहार प्रणाली में क्रांतिकारी बदलाव लाएगा, क्योंकि यह क्रिप्टोकरेंसी जैसे डिजिटल रूपों की सुविधा और सुरक्षा तथा पारंपरिक बैंकिंग प्रणाली के विनियमित, आरक्षित-समर्थित धन परिसंचरण दोनों का समन्वय है।
यह वाणिज्यिक बैंकों के साथ व्यवहार करते समय भारतीय जमाकर्ताओं को होने वाले नुकसान के जोखिम को कम करेगा।
उपभोक्ताओं को बैंक जमा के लिये एक सुरक्षित विकल्प के रूप में ई-रुपया मिल सकता है, जो फोन पे, गूगल पे और पेटीएम जैसे ऐप के माध्यम से वार्षिक रीयल-टाइम भुगतान में 76 ट्रिलियन रुपये का समर्थन करता है।
एक ई-मुद्रा परिवर्तनीयता की धारणा को दिन-प्रतिदिन की वास्तविकता में बदल सकती है।
यह सीमा पार भुगतानों को निपटाने के लिये संवाददाता बैंकों के महंगे नेटवर्क की आवश्यकता को समाप्त कर सकता है।
विदेशों में काम करने वाले भारतीयों के लिये रुपया घर भेजना आसान और सस्ता हो जाएगा, चूँकि भारत दुनिया में प्रेषण का शीर्ष प्राप्तकर्ता है, जिसके परिणामस्वरूप भारत के लिये यह लाभदायक होगा।
भारत में CBDC से संबंधित मुद्दे:
साइबर सुरक्षा: CBDC पारिस्थितिकी तंत्र को साइबर हमलों जैसे जोखिम हो सकते हैं जो वर्तमान भुगतान प्रणाली में पहले से मौजूद हैं।
गोपनीयता का मुद्दा: CBDC से वास्तविक समय में डेटा के विशाल मात्रा के उत्पन्न होने की उम्मीद है। डेटा की गोपनीयता इसकी अनामिकता से संबंधित चिंताएँ और इसका प्रभावी उपयोग एक चुनौती होगी।
डिजिटल अंतराल और वित्तीय निरक्षरता: राष्ट्रीय परिवार स्वास्थ्य सर्वेक्षण (National Family Health Survey-NFHS)-5 ग्रामीण-शहरी विभाजन के आधार पर डेटा पृथक्करण की सुविधा भी प्रदान करता है। केवल 48.7% ग्रामीण पुरुषों और 24.6% ग्रामीण महिलाओं ने कभी इंटरनेट का उपयोग किया है। इसलिये CBDC डिजिटल डिवाइड के साथ-साथ वित्तीय समावेशन में लिंग आधारित बाधाओं को बढ़ा सकता है।
निष्कर्ष
उन अंतर्निहित तकनीकों पर निर्णय लेने के लिये तकनीकी स्पष्टता सुनिश्चित की जानी चाहिये जिन पर सुरक्षा और स्थिरता के लिये भरोसा किया जा सकता है।
CBDC को एक सफल पहल और आंदोलन बनाने के लिये RBI को व्यापक आधार हेतु ग्रामीण क्षेत्रों में अपनी स्वीकृति बढ़ाने के लिये मांग पक्ष के बुनियादी ढाँचे तथा ज्ञान के अंतराल को दूर करना चाहिये।
RBI को विभिन्न मुद्दों, डिज़ाइन के विचारों और डिजिटल मुद्रा की शुूरुआत के निकट प्रभावों को ध्यान में रखते हुए सावधानी से आगे बढ़ना चाहिये।
प्रश्न. जैव-उर्वरक क्या हैं? वे भारतीय कृषि को कैसे लाभान्वित कर सकते हैं? (250 शब्द)
उत्तर :
हल करने के दृष्टिकोण:
जैव-उर्वरक के बारे में संक्षेप में चर्चा कीजिये।
जैव-उर्वरक के प्रकार एवं उदाहरण दीजिए।
भारत में कृषि को बदलने में इसकी क्षमता पर चर्चा कीजिये।
उचित निष्कर्ष दीजिये।
पृष्ठभूमि:
एक जैव-उर्वरक, उर्वरक का एक प्रकार है जो जैविक स्रोतों से प्राप्त होता है, जिसमें जैविक खाद, पशु खाद, मुर्गी के अपशिष्ट और घरेलू वाहित मल शामिल हैं।
प्रकार:
इसके अलावा, उन्हें दो खंडों में वर्गीकृत किया जा सकता है।
जैव उर्वरक और जैविक खाद-
जैव-उर्वरक:
जैव उर्वरक ठोस या तरल वाहकों से संबंधित जीवित सूक्ष्मजीवों से बने होते हैं और खेती योग्य भूमि के लिए उपयोगी होते हैं, क्योंकि ये सूक्ष्म जीव मृदा और / या फसलों की उत्पादकता बढ़ाने में मदद करते हैं।
उदाहरण: राइज़ोबियम, एज़ोस्पिरिलियम, एज़ोटोबैक्टर, फॉस्फोबैक्टीरिया, ब्लू ग्रीन शैवाल (BGA), माइकोराइज़ा, एज़ोला।
जैविक खाद:
दूसरी ओर, जैविक खाद, आंशिक रूप से विघटित जैविक पदार्थ जैसे बायोगैस संयंत्र, खाद और वर्मीकम्पोस्ट से पाचक संबंधी जैविक पदार्थों को संदर्भित करता है, जो मृदा/ फसलों को पोषक तत्व प्रदान करता है और उपज में सुधार करता है।
भारत में जैव उर्वरक की संभावना:
नगरों से उत्पन्न होने वाले ठोस अपशिष्टों का उपयोग:
जैसा कि भारत 150,000 टन से अधिक नगरपालिका ठोस अपशिष्ट (MSW) का उत्पादन करता है और इसे उत्पादक तरीके से उपयोग करके कृषि क्षेत्र को रूपांतरित किया जा सकता है।
80% की संग्रहण क्षमता और नगरपालिका ठोस अपशिष्ट (MSW) के जैविक भाग को 50% मानते हुए, भारत में प्रतिदिन उत्पन्न होने वाला कुल जैविक अपशिष्ट प्रति दिन लगभग 65,000 टन है। यदि इसका आधा भाग भी बायोगैस उद्योग में लगा दिया जाए, तो सरकार जीवाश्मों और उर्वरकों के आयात में कमी करके इसका लाभ उठा सकती है।
बायोगैस अपशिष्टों का उपयोग:
जैव उर्वरक बहुत महत्त्वपूर्ण है जिसे डाइजेस्ट भी कहा जाता है तथा बायोगैस संयंत्र का अपशिष्ट है।
इसके अलावा, बायोगैस का उपयोग ऊष्मन, विद्युत् क्षेत्र और यहाँ तक कि वाहनों हेतु (उन्नयन के बाद) भी किया जा सकता है, जबकि डाइजेस्ट दूसरी हरित क्रांति के दृष्टिकोण को साकार करने में मदद कर सकता है।
मिट्टी की उर्वरता में वृद्धि करने में सहायक :
इसके अलावा, डाइजेस्ट अपने मानक पोषण महत्त्व के अलावा, लगातार न्यूनीकृत होती मृदा को जैविक कार्बन तत्त्व प्रदान कर सकता है।
वर्तमान में, भारत में जैव-उर्वरक का उत्पादन 110,000 टन से अधिक है।
निष्कर्ष:
मिट्टी पर संश्लिष्ट उर्वरक के हानिकारक प्रभावों के बारे में बढ़ती जागरूकता, बढ़ती स्वास्थ्य चिंताओं, शहरी जनसंख्या आधार का विस्तार और खाद्य वस्तुओं पर उपभोक्ता व्यय में वृद्धि के कारण जैविक खेती के क्षेत्र में उल्लेखनीय वृद्धि हुई है। इसके अलावा यह संश्लिष्ट उर्वरकों के उपयोग को पूरी तरह से खत्म करने में भी सक्षम है।
प्रश्न: आत्मघाती ड्रोन क्या हैं? ये पारंपरिक युद्ध में किस प्रकार बदलाव ला रहे हैं? (150 शब्द)
उत्तर :
हल करने के दृष्टिकोण:
संक्षेप में आत्मघाती ड्रोन को परिभाषित कीजिये।
वर्तमान समय में आत्मघाती ड्रोन का उदाहरण दीजिये।
चर्चा कीजिये कि यह पारंपरिक युद्ध को कैसे बदल रहा है?
उचित निष्कर्ष प्रदान कीजिये।
पृष्ठभूमि:
आत्मघाती ड्रोन केवल एक बार उपयोग में आने वाले हथियार हैं, जो अपने लक्ष्य की दिशा में उड़ते हैं और लक्ष्य से टकराने पर विस्फोट करते हैं। वे लक्ष्य के ऊपर चक्रण करने और अविश्वसनीय सटीकता के साथ उचित समय पर लक्ष्य पर प्रहार करने में सक्षम हैं।
प्रयोग करने वाले देश:
इज़राइल, संयुक्त राज्य अमेरिका, दक्षिण कोरिया और चीन इस प्रकार के ड्रोन के कुछ प्रमुख उत्पादक हैं। हाल ही में, इन आत्मघाती ड्रोनों का इस्तेमाल विभिन्न देशों द्वारा किया गया था जैसे अज़रबैजान ने अर्मेनियाई सेना के खिलाफ तुर्की निर्मित छोटे ड्रोन का इस्तेमाल किया था तथा यूक्रेन और रूस ने उन्हें एक-दूसरे के खिलाफ इसका इस्तेमाल किया था।
पारंपरिक युद्ध को परिवर्तित करने में आत्मघाती ड्रोन का महत्त्व:
लंबी मारक क्षमता:
क्रूज़ मिसाइलों की तरह, आत्मघाती ड्रोन सैकड़ों किलोमीटर दूर लक्ष्य को भेद सकते हैं, लेकिन क्रूज़ मिसाइलें महँगी होती हैं और आत्मघाती ड्रोन सस्ते होते हैं, फिर भी अधिक सटीक होते हैं।
वहनीय: छोटे पैदल सेना इकाइयों की सहायता के लिए इसे एक स्थान से दूसरे स्थान पर स्थानांतरित करने आसान होता है और इसे इस तरह से अभिकल्पित और निर्मित किया गया है ताकि इसे एक छोटे से बैग में भी ले जाने में आसानी हो।
बेहतर छद्म आवरण: यह अपने लक्ष्यों पर प्रहार करने के लिए पारंपरिक गढ़ों को भेदने की क्षमता रखता है।
उन्नत इलेक्ट्रानिक्स: रडार पर इसका पता लगाना मुश्किल होता है और चेहरे की पहचान के आधार पर उन्हें मानवीय हस्तक्षेप के बिना लक्ष्य पर प्रहार करने के लिए कार्यक्रमबद्ध भी किया जा सकता है।
निष्कर्ष
क्षमताओं के तेजी से विकास, लगातार कम होते लागत मूल्य और व्यापक प्रसार को देखते हुए, यह निश्चित है कि भविष्य के सभी संघर्षों में ड्रोन का उपयोग किया जाएगा और कम से कम विकसित देशों या अन्य देशों द्वारा भी अपने उद्देश्यों को प्राप्त करने के लिए एक उपकरण के रूप में उपयोग किया जाएगा।
प्रश्न. डिजिटल बैंकिंग इकाइयाँ (DBU) यह सुनिश्चित करेंगी कि फिनटेक नवाचार उपभोक्ता-अनुकूल तरीके से भारत के ज़मीनी स्तर तक पहुँचें। चर्चा कीजिये। (150 शब्द)।
प्रश्न का उत्तर जल्द ही प्रकाशित होगा।
प्रश्न. "नेशनल लॉजिस्टिक्स पॉलिसी (2022) भारतीय सामानों की प्रतिस्पर्धात्मकता में सुधार और रोज़गार के अवसरों को बढ़ाने का एक प्रयास है"। चर्चा कीजिये। (250 शब्द)
प्रश्न का उत्तर जल्द ही प्रकाशित होगा।
प्रश्न. भारत को विनिर्माण के क्षेत्र में आत्मनिर्भर बनाने के उद्देश्य से मेक इन इंडिया योजना शुरू की गई थी लेकिन इसनेअभी तक कोई खास मुकाम हासिल नहीं किया है। चर्चा कीजिये। (150 शब्द)
उत्तर :
हल करने का दृष्टिकोण:
मेक इन इंडिया योजना के बारे में संक्षिप्त जानकारी देकर अपने उत्तर की शुरुआत कीजिये।
मेक इन इंडिया कार्यक्रम से संबंधित मुद्दों पर चर्चा कीजिये।
अपना उत्तर उपयुक्त रूप से समाप्त कीजिये।
परिचय
वर्ष 2014 में लॉन्च किये गए मेक इन इंडिया का मुख्य उद्देश्य देश को एक अग्रणी वैश्विक विनिर्माण और निवेश गंतव्य में बदलना है।
यह पहल दुनिया भर के संभावित निवेशकों और भागीदारों को 'न्यू इंडिया' की विकास गाथा में भाग लेने हेतु एक खुला निमंत्रण हैै।
मेक इन इंडिया ने 27 क्षेत्रों में पर्याप्त उपलब्धियांँ हासिल की हैं। इनमें विनिर्माण और सेवाओं के रणनीतिक क्षेत्र भी शामिल हैं।
उद्देश्य:
नए औद्योगीकरण के लिये विदेशी निवेश को आकर्षित करना और चीन से आगे निकलने के लिये भारत में पहले से मौजूद उद्योग आधार का विकास करना।
मध्यावधि में विनिर्माण क्षेत्र की वृद्धि को 12-14% वार्षिक करने का लक्ष्य।
देश के सकल घरेलू उत्पाद में विनिर्माण क्षेत्र की हिस्सेदारी को वर्ष 2022 तक 16% से बढ़ाकर 25% करना।
वर्ष 2022 तक 100 मिलियन अतिरिक्त रोज़गार सृजित करना।
निर्यात आधारित विकास को बढ़ावा देना।
प्रारूप
मेक इन इंडिया कार्यक्रम से संबंधित मुद्दे:
शेल कंपनियों से निवेश: भारतीय एफडीआई का बड़ा हिस्सा न तो विदेशी है और न ही प्रत्यक्ष बल्कि मॉरीशस स्थित शेल कंपनियों से आता है, जिनके बारे में संदेह है कि वे केवल भारत से काले धन का निवेश कर रहे हैं, जो मॉरीशस के माध्यम से भेजा जाता है।
कम उत्पादकता: भारतीय कारखानों की उत्पादकता कम है और श्रमिकों के पास अपर्याप्त कौशल है।
मैकिंजी की रिपोर्ट में कहा गया है कि विनिर्माण क्षेत्र में भारतीय श्रमिक थाईलैंड और चीन में अपने समकक्षों की तुलना में औसतन लगभग चार से पाँच गुना कम उत्पादक हैं।
लघु औद्योगिक इकाइयाँ: पैमाने की वांछित अर्थव्यवस्थाओं को प्राप्त करने, आधुनिक उपकरणों में निवेश करने तथा आपूर्ति शृंखला विकसित करने के लिये औद्योगिक इकाइयों का आकार छोटा है।
बुनियादी ढाँचा: भारत और चीन में विद्युत की लागत लगभग समान है, लेकिन भारत में विद्युत की कटौती बहुत अधिक है।
परिवहन: चीन में औसत गति लगभग 100 किमी. प्रति घंटा है, जबकि भारत में यह लगभग 60 किमी. प्रति घंटा है। भारतीय रेलवे संतृप्त हो गया है और बहुत से एशियाई देशों के लिये भारतीय बंदरगाहों का प्रदर्शन बेहतर किया गया है।
विश्व बैंक के वर्ष 2018 लॉजिस्टिक्स परफॉर्मेंस इंडेक्स (LPI) ने 160 देशों में भारत को 44वाँ स्थान दिया। सिंगापुर सातवें, चीन को 26वें और मलेशिया को 41वें स्थान पर रखा गया। सिंगापुर में जहाज़ का औसत टर्नअराउंड समय एक दिन से भी कम था और भारत में यह 2.04 दिन था।
लालफीताशाही: नौकरशाही प्रक्रियाएँ और भ्रष्टाचार भारत को निवेशकों के लिये कम आकर्षक बनाते हैं।
आगे की राह
मेक इन इंडिया पहल यह सुनिश्चित करने का प्रयास कर रही है कि देश में व्यापार पारिस्थितिकी तंत्र भारत में व्यापार करने वाले निवेशकों के लिये अनुकूल है और राष्ट्र के वृद्धि एवं विकास में योगदान दे।
यह कई सुधारों के माध्यम से संभव हुआ है जिससे निवेश प्रवाह में वृद्धि हुई है और साथ ही आर्थिक विकास भी हुआ है।
इस पहल के अंतर्गत भारत में व्यवसायों का लक्ष्य है कि जो उत्पाद 'मेड इन इंडिया' हैं, वे 'मेड फॉर द वर्ल्ड' भी हैं, जो गुणवत्ता के वैश्विक मानकों का पालन करते हैं।
प्रश्न . बाजरा उत्पादन स्वास्थ्य, कृषि और पोषण संबंधी बहुत से लाभों के साथ आता है। चर्चा कीजिये।
उत्तर :
हल करने का दृष्टिकोण:
बाजरा के बारे में संक्षिप्त जानकारी देकर अपने उत्तर की शुरुआत कीजिये।
बाजरा उत्पादन के महत्व पर चर्चा कीजिये।
अपना उत्तर उपयुक्त निष्कर्ष के साथ समाप्त कीजिये।
परिचय
पोषक अनाज सामूहिक शब्द है जो कई छोटे-बीज वाले फसलों कों संदर्भित करता है, जिसकी खाद्य फसल के रूप में मुख्य रूप से समशीतोष्ण, उपोष्णकटिबंधीय और उष्णकटिबंधीय क्षेत्रों व शुष्क क्षेत्रों में सीमांत भूमि पर खेती की जाती है।
भारत में उपलब्ध कुछ सामान्य फसलों में बाजरा रागी (फिंगर मिलेट), ज्वार (सोरघम), समा (छोटा बाजरा), बाजरा (मोती बाजरा) और वरिगा (प्रोसो मिलेट) शामिल हैं।
विश्व में भारत बाजरा का सबसे बड़ा उत्पादक है। यह वैश्विक उत्पादन का 20% और एशिया में उत्पादन का 80% हिस्सा है।
प्रारूप
महत्त्व:
पौष्टिक रूप से संपन्न:
उच्च प्रोटीन, फाइबर, विटामिन, लौह तत्त्व जैसे खनिजों के कारण बाजरा कम खर्चीला और पौष्टिक रूप से गेहूँ एवं चावल से बेहतर होता है।
बाजरा कैल्शियम और मैग्नीशियम से भी भरपूर होता है। उदाहरण के लिये रागी को सभी खाद्यान्नों में सबसे अधिक कैल्शियम सामग्री के लिये जाना जाता है।
बाजरा पोषण सुरक्षा प्रदान कर सकता है और विशेष रूप से बच्चों एवं महिलाओं में पोषण की कमी के खिलाफ एक ढाल के रूप में कार्य कर सकता है। इसकी उच्च लौह सामग्री भारत में प्रजनन आयु की महिलाओं तथा शिशुओं में एनीमिया के उच्च प्रसार से लड़ सकती है।
ग्लूटेन फ्री लो ग्लाइसेमिक इंडेक्स:
बाजरा जीवनशैली की समस्याओं और मोटापे एवं मधुमेह जैसी स्वास्थ्य चुनौतियों से निपटने में मदद कर सकता है क्योंकि यह ग्लूटेन फ्री (एक प्रकार का प्रोटीन जो कभी-कभी सेहत के लिये हानिकारक भी हो सकता है) होता है और इसका ग्लाइसेमिक इंडेक्स कम होता है (खाद्य पदार्थों में कार्बोहाइड्रेट की एक सापेक्ष रैंकिंग यह है कि वे रक्त शर्करा के स्तर को कैसे प्रभावित करते हैं)।
उपज में काफी बेहतर :
बाजरा प्रकाश के प्रति असंवेदनशील होता है (फलने के एक विशिष्ट समय में इसे प्रकाश की आवश्यकता नहीं होती है) और इस पर जलवायु परिवर्तन का अधिक प्रभाव नहीं पड़ता है। बाजरा खराब मिट्टी में भी बहुत कम या बिना किसी सहायता के उग सकता है।
बाजरा कम पानी की खपत वाला अन्नाज है और बहुत कम वर्षा वाले क्षेत्रों, सूखे की स्थिति, गैर-सिंचित परिस्थितियों में उत्पादन में सक्षम है।
बाजरे में कार्बन और वाटर फुटप्रिंट कम होता है (बाजरे की तुलना में चावल के पौधों को बढ़ने के लिये कम-से-कम 3 गुना अधिक पानी की आवश्यकता होती है)।
निष्कर्ष
स्वास्थ्य के साथ-साथ जलवायु परिवर्तन के दृष्टिकोण से भी बाजरा बहुत लाभदायक है। यही कारण है कि भारत सरकार बाजरा उत्पादन बढ़ाने पर ज़ोर दे रही है।